آني أم حسين، هيفاء جبار، وانفصلت عن زوجي لأن مشاكل كثيرة بينا يوم يشتغل وعشرة عاطل، وهسه قاعده بالعشوائيات غرفة من الجينكو (صفيح)، أدفع ايجارها ١٠٠ ألف دينار عراقي بالشهر.
خليت ابني يشتغل يبيع البنزين، حتى يساعدني بالعيشة والإيجار، ومرات هم يساعدوني أهل زوجي يدزولنا أكل ومرات فلوس بس هما هم حالتهم تعبانة.
عندي خمس أبناء أكبرهم مواليد 2005، والله لا تعليم ولا مدرسة، مخليهم هيجي ندعي الله بلكت ينصلح حالنا ونستقر واسجلهم بالمدرسة.
آني حالتي كلش تعبانة، والله حتى صار بي انزلاق بظهري ولازم أراجع الطبيب كل مدة، بس أكول أبنائي محرومين من كل شيء، فلوس كشفية الطبيب أجيب بيها أكل لأبنائي أحسن، حرامات أربعين أو خمسين ألف دينار عراقي أدفعها واني ما أدري أطيب لو لا.
بغداد- دعاء يوسف.